钦定古今图书集成/明伦汇编/氏族典/第084卷 > 胡舜陟
## 钦定古今图书集成/明伦汇编/氏族典/第084卷 > 胡舜陟

按《宋史胡舜陟传》：“舜陟，字汝明，徽州绩溪人。登大观
三年进士第，历州县官，为监察御史，以内艰去。服阕，
再为监察御史，迁侍御史。高宗即位，舜陟论宰相李
纲之罪，帝不听。言者论其尝事伪廷，除集英殿修撰，
知庐州。时盗贼充斥，舜陟请以身守江北以护行宫，
帝壮其言，擢徽猷阁待制，充淮西制置使。后以徽猷”
阁待制知建康府，充沿江都制置使。逾年，改知临安
府，复为徽猷阁待制，充京畿数路宣抚使。寻罢，迁庐
寿镇抚使，改淮西安抚使。至庐州，溃兵王全与其徒
来降。舜陟散财发粟，流民渐归。改知静江府，诏措置
市战马。御史中丞常同奏舜陟凶暴倾险，罢之。后十
八年，复为广西经略。以知邕州俞儋有赃，为运副吕
源所按，事连舜陟，提举太平观。先是，舜陟与源有隙，
源以书抵秦桧，讼舜陟受金盗马，非讪朝政。桧素恶
舜陟，奏遣大理寺官袁柟、燕仰之往推劾，居两句，辞
不服，死狱中。妻江氏诉于朝，诏洪元英究实，元英言
“舜陟得人心，虽古循吏无以过。”遂送柟、仰之吏部。